माउस

कंप्यूटर माउस (बहुवचन: माइस; कुछ लोग माउसेज भी कहेला) हाथ में पकड़ के चलावल जाए वाला एगो पॉइंटिंग डिवाइस हवे, जे सपाट सतह पर एकरे दू-आयामी (आगे-पीछे आ दाहिने-बाँये) हरकत के पहचानेला। ई हरकत आमतौर पर स्क्रीन पर देखाई देत प्वाइंटर (जेकरा के कर्सर कहल जाला) के चलन में बदल जाला, जेसे कंप्यूटर के ग्राफिकल इंटरफेस के आसानी से कंट्रोल कइल जा सकेला।

कंप्यूटर सिस्टम के माउस से कंट्रोल करे के पहिलका सार्वजनिक प्रदर्शन डगलस एंगलबार्ट द्वारा 1968 में कइल गइल, आ ई मशहूर "मदर ऑफ ऑल डेमोज" के हिस्सा रहे।
माउस के शुरुआती रूप में सतह पर होखे वाला हरकत के सीधे मापे खातिर दू गो अलग-अलग पहिया लागल रहे—एक्स दिशा खातिर एक, आ वाई दिशा खातिर एक। बाद में स्टैंडर्ड डिजाइन बदल के अइसन भइल कि सतह पर घूमे वाला बॉल (गोली नियन चीज) के मदद से हरकत पकडल जात रहे, जे अंदरूनी रोलर से जुड़ल रहत रहे। आज के समय में जादातर माउस में ऑप्टिकल मूवमेंट डिटेक्शन होखेला, जेमें कवनो चलत पुर्जा नइखे। शुरुआती माउस हमेशा तार से कम्प्यूटर में जुड़ल रहत रहे, बाकिर अब आधुनिक माउस में बहुत गो बिना तार (cordless) बनावल जाला, जे छोट दूरी वाला रेडियो सिग्नल से कंप्यूटर से जुड़त बा।

श्रेणी:कंप्यूटर हार्डवेयर
श्रेणी:इनपुट डिवाइस